Galaxy S8:aan tuleva Bixby ei ehkä olekaan sitä mitä on kuviteltu | Mobiili.fi
Markus Lehtiniitty | Julkaistu 10.2.2017, klo 18:56
Samsungin uuden huippupuhelimen Galaxy S8:n yhdeksi merkittävimmästä uudistuksista on tulossa tekoälyä hyödyntävä virtuaaliavustajatoiminto Bixby, mutta tuoreen raportin perusteella Bixby ei ehkä perustukaan vakuuttavaan Viv Labsin teknologiaan.
Samsung osti Applen Sirin alkuperäisten kehittäjien uuden yrityksen Viv Labsin viime vuoden jälkipuoliskolla ja sittemmin useammat raportit, ensimmäisenä uutistoimisto Reuters, ovat maininneet Samsungin aikovan hyödyntää Viv Labsin teknologiaa jo Galaxy S8:ssa.
Mutta nyt myös erittäin arvostettu Wall Street Journal heittää Galaxy S8 -katsauksessaan kylmää vettä näille odotuksille. ”Bixby luottaa päivitettyyn versioon Samsungin sisällä kasvaneesta virtuaaliavustajapalvelusta, nimeltään S Voice, Viv Labsin teknologian sijaan”, mainitsee WSJ.
Samsungin S Voice on tähänkin asti ollut sen vastine Applen Sirille, Googlen äänihaulle ja nykyisin Google Assistantille sekä muille ääniohjatuille virtuaaliavustajille, kuten Microsoftin Cortanalle. S Voicea vaan on pidetty niin heikosti toimivana ja rajoittuneena, että harva on sen olemassa oloa edes muistanut.
Tämä lienee Bixbyn logo. Samsung on hakenut kuviolle tavaramerkkiä.
Viv Labsin teknologia sen sijaan on esitysten perusteella hyvin vakuuttavaa. Keskeinen osa sen rakennetta on helppo laajennettavuus: ulkopuolisten sovelluskehittäjien oli esitysten perusteella helpompaa ja yksinkertaisempaa tuoda omia palvelujaan mukaan kuin mihin on virtuaaliavustajissa totuttu.
Tosin todellisessa käytössä Viv Labsin avustajaa ei edes ikinä nähty. Samsung hankki yhtiön jo ennen kuin se ehti tuoda palveluaan julkisesti saataville. Näytösten perusteella kuitenkin lisäksi Viv Labsin avustaja ymmärsi kilpailevia vaihtoehtoja paremmin monimutkaisia kysymyksiä ja komentoja.
Mikäli Samsungin Galaxy S8:n uusi virtuaaliavustaja perustuisi Viv Labsin sijaan vahvasti sen omaan S Voiceen, olisi Samsungin pitänyt nyt parantaa omaa ratkaisuaan rutkasti tai muuten edessä on Bixbyn jääminen karulla tavalla viime kuukausina kasvaneista odotuksista.
Mahdollista toki on, että Galaxy S8:n Bixby perustuu S Voiceen, mutta sisältää ainakin jotakin teknologiaa myös Viv Labsilta. Asianlaita selvinnee kunnolla vasta 29. maaliskuuta, kun Galaxy S8 virallisesti julkistetaan. Lähes kaikki muut faktat Galaxy S8:sta ovatkin jo vuotaneet.
Bixbyn pitäisi olla Galaxy S8:ssa erittäin keskeisessä roolissa huhujen mukaan. Se on saamassa puhelimen reunalle aivan oman painikkeensa ja tulee olemaan käytettävissä laajasti esiasennetuissa sovelluksissa. Lisäksi Galaxy S8:n tekoälykokonaisuuteen lukeutuu huhutusti myös asioiden tunnistaminen kameralla kuvaamalla.
Galaxy S8:n avustajan on kerrottu osaavan aluksi 7-8 kieltä. Suomea joukkoon ei kannata odottaa. Suomen kielen tuki puuttuu vielä myös Google Assistantista, Microsoftin Cortanasta sekä Amazonin Alexasta, joka Yhdysvalloissa on noussut ainakin mielikuvissa johtavaksi äänivirtuaaliavustajaksi Echo-kotikaiutinten voimalla. Kevään huippupuhelimista LG:n on kerrottu tuovan omaan G6-puhelimeensa Google Assistantin.
Bixby Galaxy S8 Samsung Viv Labs
Galaxy Note 8:sta tietoja – tällaista puhelinta voimme odottaa23.3.2017
Huhu: Apple aloittaa iPhone 8:n tuotannon tavallista aiemmin tiukan laaduntarkkailun vuoksi
Lue seuraavaksi: OnePlus 3 tai OnePlus 3T käytössä? Päivitä nyt uusimpaan ohjelmistoon – korjaa vakavia haavoittuvuuksia